Flemming Hansen (KF), 2004-01-23:
Jeg vil gerne takke ordførerne for en generelt, synes jeg, meget positiv modtagelse af forslaget.
Der er flere, der har flagret med denne ganske betydelige bog og henvist til rapporten, som jo også var stor.
Jeg synes også, det er karakteristisk, at alle uden undtagelse har sagt, at det kan vi ikke diskutere sådan i detaljer fra en talerstol, og det kan vi jo heller ikke, når man tænker på den bog, der er tale om.
Derfor henviser ubetinget alle til, at der ligger et betydeligt udvalgsarbejde, hvor vi skal igennem mange af disse ganske væsentlige detaljer.
Så glæder det mig umådeligt, at i hvert fald de fleste understregede, at de ønskede at finde en bred løsning på området.
Det kan jeg sige at det er regeringen enig i, for
er der noget, som fortjener en bred løsning, så er det jo sådan noget som det her, for det er noget, som naturligvis optager hele befolkningen ganske meget.
Jeg er glad for, at der er tilslutning til den overordnede målsætning, nemlig at sikre, at der fortsat skal ydes en postservice i hele landet af god kvalitet og til rimelige priser.
Hvad angår posthusnettet, skal der også fremover være et landsdækkende net af betjeningssteder.
Igennem en årrække har forretningsomfanget i postbetjeningsstederne været faldende, således er giroindbetalingerne faldet med over 70 pct. siden 1990, og det er jo fantastisk meget, når man tænker på det.
Det har medført, at det samlede net af betjeningssteder gradvis er blevet mindre. Post Danmark vil i de kommende år kunne blive nødt til at lukke flere egendrevne betjeningssteder, især fordi kundegrundlaget bliver mindre og mindre, og fordi driften af de egendrevne postbetjeningssteder er dyr.
flere ordførere også udtrykte det, kan man såmænd komme ud for, at de eksterne postbetjeningssteder har en bedre service, bl.a. fordi de har længere åbningstider.
Det synes jeg er en meget positiv vinkel på det.
Der foreslås som noget nyt, at der indføres en række minimumskrav og nogle afstandskriterier både i byområder og på landet.
Det er udtryk for en vis opstramning i forhold til i dag.
Nu stiller vi altså krav, vi har ikke alene mål, og det synes jeg er yderst fornuftigt.
Der har naturligvis også været en række synspunkter
vedrørende spørgsmålet om, hvorvidt bestemmelserne om brevkasser og brevkasseanlæg skal ændres, eller om de nuværende som foreslået af regeringen skal fortsætte uændret. Jeg har noteret mig de fremkomne synspunkter.
Som hr. Kaj Ikast sagde, er det, vi har lagt frem på det område her, fornuftigt, og vi afventer behandlingen i Folketingets Trafikudvalg.
Der ved vi jo, at vi får en meget seriøs behandling af så følsomme emner.
Med hensyn til forslaget om, at andre postvirksomheder kan købe oplysninger på Post Danmarks modtagerdatabase, så udspringer det af et ønske fra branchen.
Det er ikke så mange, der har beskæftiget sig med det, men vi har jo også diskuteret det meget under ordførermøderne.
Forslagets enkle model er ønsket
søgt imødekommet som et led i liberaliseringen.
Når det gælder det spørgsmål, som er rejst om den regnskabsmæssige og konkurrenceretlige regulering af Post Danmark, så pågår der i øjeblikket et arbejde dermed, og det vil Folketingets Trafikudvalg blive nærmere orienteret om.
Så henvender jeg mig til de enkelte ordførere: Hr. Svend Heiselberg havde et klart, sagligt indlæg. Der var ikke så mange dikkedarer, og det takker jeg for.
Hr. Henrik Sass Larsen talte om morgendagens udfordringer, og Socialdemokratiet glædede mig ved at sige, at de var enige i store dele af lovforslaget.
Selvfølgelig skal brugerne, som hr. Henrik Sass Larsen sagde, have en ordentlig service.
Vedrørende postkasser og private husstande må jeg nu sige, at jeg havde det ligesom hr. Martin Lidegaard.
Jeg blev heller ikke helt klar over i første omgang, men det blev jeg så i anden, hvad det var, Socialdemokratiet stod for.
Hr. Henrik Sass Larsen var også tilhænger af øget konkurrence og var opmærksom på, at selv om det kun er 25 pct. af aktierne, der skal sælges, er det heller ikke private monopoler, vi skal have, og det er jeg fuldstændig enig i. Hr. Poul Fischer lovede at gå positivt ind til udvalgsarbejdet, jeg havde nær sagt som sædvanlig, og forholdt sig til det, der jo i virkeligheden er hovedproblemet og årsagen til, at vi har dette meget store lovarbejde foran os, nemlig at internettet eksploderer, forøges hver eneste dag, giroantallet falder hver eneste dag, brevantallet falder hver eneste dag, og henviste så også til de offentlige betalinger, som netop har været til debat her i Tinget.
Så henviste hr. Poul Fischer og mange andre også til, at 6-dages-betjening var overordentlig vigtigt.
Hr. Kaj Ikast lægger som sædvanlig vægt på den parlamentariske indflydelse, og det er ingen overraskelse, når han er formand for Trafikudvalget, og den er jeg helt tryg ved vil være fuldt til stede.
Hr. Morten Homann forstod ikke, hvorfor vi vil fremrykke grænsen fra 2006 til 2005, men jeg gør opmærksom på, at det kun drejer sig om 20 pct. af postmængden, og at det kun drejer sig om 1 år.
Det er jo for at styrke Post Danmarks tilpasning til de nye krav; det er også et svar til flere andre ordførere.
Hr. Martin Lidegaard udtrykte, at der var en fin balance i forslaget, og sagde, at rammerne for de betingelser, Post Danmark arbejder under, stort set ændres hver eneste dag - det er jo rigtigt - og ønskede en ændring af brevkasseanlægget, så det blev ens for begge.
Hr. Keld Albrechtsen var glad for den grundige forberedelse, det takker jeg for, og ønskede ikke at fremrykke liberaliseringen.
Jeg gør endnu en gang opmærksom på, at der kun er tale om 20 pct. af mængden og kun 1 år. Fru Tove Videbæk lagde meget vægt på det sociale, det er jeg enig i, og jeg understreger derfor endnu en gang, at omkring landpostbuddene, som fru Tove Videbæk henviste til, er der ikke i lovforslaget planer om at foretage ændringer, og det synes jeg også er fornuftigt.
Så er jeg klar.